De levende døde er kommet på skoleskemaet på RUC.

Det sker i næste måned i workshoppen 'International Relations and Zombie', fortæller lektor Laura Horn fra Roskilde Universitets Center til ekstrabladet.dk.

- Vi prøver at få de studerende til at angribe et emne fra populærkulturen på en akademisk niveau, siger hun.

Læs også:

De studerende skal simulere en meget fiktiv katastrofesituation, hvor de døde rejser sig fra gravene og kaster kloden ud i en verdensomspændende katastrofesituation.

- Det tvinger dem til at tage stilling til spørgsmål som, hvordan vil stater, FN og virksomheder som Apple, Shell og Microsoft reagere, hvis folk er på flugt fra zombier?

Ikke de eneste

Et land som Schweitz, der er landfast med alle sine naboer, vil måske være mere interesseret i internationalt samarbejde end Cuba, der er beskyttet af vand. Forskellige sikkerhedssituationer fører til forskellige strategier.

Vil det lykkedes FN at samle verden under en fælles resolution? Eller vil USA eller EU gå enegang og måske bruge våben mod nabolande? Men der er også andre aktører indlandet. Vil Amnesty International eksempelvis kræve menneskerettigheder til zombier i og med, at de ikke rigtigt er døde?

- Det er meget abstrakt, så de studerende er nødt til at læse en masse og virkelig tænke over komplekse ting. Heriblandt international ret. Og det skal de ved at kaste sig ud i noget virkelig absurd.

Læs også:

Soldater og politifolk øver zombieangreb

Men det er ramme alvor. Center for Sygdomsbekæmpelse i USA, amerikanske beredskabsmyndigheder og internationalt anerkendte universiteter har allerede brugt tankeeksperimentet til uddannelse.

University of Florida, Drexel University, University of Manitoba og Michigan State University har allerede brugt zombie-simulationen i deres samfundsfagsundervisning, fortæller lektor Laura Horn.

- Så det er ikke en total uhørt ting, selvom det er første gang, jeg hører om det i Danmark, siger hun og tilføjer:

- Og så er det sjovt!

Kunne ligeså godt være vampyrer

Mellem 80 og 100 studererende bliver inddelt i omkring 15 grupper, der hver især repræsenterer stater, myndigheder, virksomheder og interesseorganisationer.

- Grundlæggende er zombier totalt hypotetisk, men det gør det meget nemmere at tænke ud af boksen. Hvis vi havde brugt det arabiske forår som ramme, ville det være svært at gå udenom de eksisterende aktører.

Sammen med to andre lektorer og tre studentermedhjælpere vil hun holde den omkring seks timer lange workshop på skinner.

Læs også:

- Hvad siger du til dem, der mener, at det bare er en sjov måde at spilde universitetets penge?

- Vi spilder ingen penge. Underviserne deltager på frivillig basis og forløbet har et stærkt akademisk grundlag.

I virkeligheden kunne det lige så godt være en verdensomspændende epidemi eller ja ... vampyrer, der ryster verdensinstitutionerne.

- Jeg valgte zombier i stedet for vampyrer, fordi jeg ikke er så vild med Twilight, forklarer Laura Horn grinende.